**ПРЕГЛЕД ОДРЕДБЕ КОЈА СЕ МЕЊА**

**Члан 18.**

Два пута годишње, Центар расписује и спроводи јавни конкурс ради прикупљања предлога за финансирање или суфинансирање пројеката производње домаћих филмова. Јавни конкурси за финансирање или суфинансирање пројеката за друге области кинематографије расписују се најмање једном годишње.

Конкурс је отворен месец дана од његовог расписивања.

Предлог одлуке о избору пројеката по расписаном јавном конкурсу доноси комисија коју образује Центар. Комисија се састоји од пет чланова из реда истакнутих уметника и стручњака у области кинематографије.

Комисија из става 3. овог члана утврђује предлог одлуке у року од 60 дана од дана завршетка јавног конкурса из става 1. овог члана.

На основу предлога конкурсне комисије ~~Управни одбор~~ ДИРЕКТОР Центра доноси одлуку о избору пројеката и додели средстава за финансирање и суфинансирање изабраних пројеката у року од 15 дана од доношења предлога комисије.

Послове спровођења конкурса и доношења одлуке о избору пројеката Центар врши као поверене.

Против одлуке из става 5. овог члана може се изјавити жалба Министарству у року од 15 дана од дана доношења одлуке.

Критеријуми за избор пројеката у кинематографији који се финансирају и суфинансирају из буџета Републике Србије су следећи:

1) оригиналност, аутентичност идеје, теме и садржаја сценарија;

2) иновативност, убедљивост сценарија и допринос развоју филмског језика;

3) наративна структура сценарија, карактеризација ликова и уверљивост дијалога;

4) оцена доприноса значају домаће кинематографије;

5) допринос сценарија у представљању духа времена;

6) очекивана привлачност филма за домаћи и међународни културни простор;

7) успешност претходних филмских пројеката редитеља филма (гледаност, учешће на фестивалима, награде);

8) изводљивост пројекта: буџет, сложеност снимања, план и термини снимања;

9) учешће страних продуцената у пројекту.

Министар уређује ближе критеријуме и мерила за избор пројеката у кинематографији који се финансирају и суфинансирају из буџета Републике Србије.

На начин расписивања и спровођења јавног конкурса, садржај уговора о финансирању или суфинансирању пројекта, начин праћења извршења уговора, као и друга питања од значаја за спровођење конкурса која нису уређена овим законом примењују се одредбе закона којим се уређује област културе.